កម្ពុជា​ស្នើ​ឱ្យ​មាន​អ្នក​សង្កេតការណ៍​អាស៊ាន​ក្នុង​ជម្លោះ​ព្រំដែន​ជាមួយ​ថៃ
រដ្ឋមន្ត្រី​ការ​បរទេស​អាស៊ាន​នឹង​បើក​កិច្ច​ប្រជុំ​​ទៅ​លើ​បញ្ហា​ជម្លោះ​ខ្មែរ-ថៃ​នៅ​ថ្ងៃ​ទី​២២​ខែកុម្ភៈ​ខាង​មុខ​នេះ​នៅ​ក្រុង​ហ្សាការតា។
ប្រទេសកម្ពុជានឹងស្នើសុំឱ្យបណ្តាប្រទេសអាស៊ានបញ្ជូនក្រុមអ្នកសង្កេតការណ៍មកកាន់តំបន់ជម្លោះ នៅក្បែរប្រាសាទព្រះវិហារដើម្បីត្រួតពិនិត្យមើលបទឈប់បាញ់គ្នាខណៈដែលរដ្ឋមន្ត្រីការបរទេសអាស៊ាននឹងបើកកិច្ចប្រជុំនៅសប្តាហ៍ក្រោយនេះដើម្បីពិភាក្សាអំពីបញ្ហាជម្លោះព្រំដែនរវាងប្រទេសកម្ពុជានិងប្រទេសថៃ។ លោករដ្ឋមន្ត្រីការបរទេសហោ ណាំហុង បានថ្លែងនៅថ្ងៃពុធនេះថាប្រទេសកម្ពុជានឹងស្នើសុំឱ្យសមាគម ប្រជាជាតិអាស៊ីអាគ្នេយ៍បញ្ជូនក្រុមអ្នកសង្កេតការណ៍មកកាន់តំបន់ជម្លោះព្រំដែនក្បែរប្រាសាទព្រះវិហារ ដើម្បីធានានូវបទឈប់បាញ់គ្នារវាងកងទ័ពកម្ពុជានិងកងទ័ពថៃ។ លោកហោ ណាំហុង បានថ្លែងប្រាប់ក្រុមអ្នករាយការណ៍ព័ត៌មាននៅអាកាសយានដ្ឋានអន្តរជាតិភ្នំពេញក្រោយពីវិលត្រឡប់មកពីកិច្ចប្រជុំក្រុមប្រឹក្សាសន្តិសុខអង្គការសហប្រជាជាតិថាលោកនឹងធ្វើសំណើទៅកាន់កិច្ចប្រជុំរដ្ឋមន្ត្រីការបរទេសអាស៊ានដែលគ្រោងនឹងធ្វើឡើងនៅថ្ងៃទី២២ ខែកុម្ភៈនៅក្នុងទីក្រុងហ្សាកាតាឱ្យដាក់ពង្រាយក្រុមអ្នកសង្កេតការណ៍របស់ខ្លួននៅតំបន់ជម្លោះព្រំដែនសម្រាប់ត្រួតពិនិត្យមើលបទឈប់បាញ់គ្នា។ «ការប្រជុំថ្នាក់រដ្ឋមន្ត្រីការបរទេសអាស៊ាននៅទីក្រុងហ្សាកាតា ថ្ងៃទី២២ ខែកុម្ភៈ នឹងជជែកបញ្ហាជម្លោះ ព្រំដែន កម្ពុជា-ថៃនេះ។ ខ្ញុំនឹងស្នើឱ្យមានអ្នកសង្កេតការណ៍របស់អាស៊ានមកត្រួតពិនិត្យមើលបទឈប់ បាញ់ដើម្បីឱ្យមានការឈប់បាញ់»។ ប្រទេសសមាគមអាស៊ានមានប្រទេសប្រ៊ុយណេ កម្ពុជា ឥណ្ឌូនេស៊ី ឡាវ ម៉ាឡេស៊ី ភូមា ហ្វីលីពីន សិង្ហបូរី ថៃ និងវៀតណាម។ នៅក្នុងសេចក្តីថ្លែងការណ៍របស់ក្រុមប្រឹក្សាសន្តិសុខអង្គការសហប្រជាជាតិសមាជិកក្រុមប្រឹក្សាសន្តិសុខ អង្គការសហប្រជាជាតិបានសម្តែងការព្រួយបារម្ភយ៉ាងខ្លាំងអំពីការវាយប្រយុទ្ធគ្នារវាងកងទ័ពកម្ពុជានិងកងទ័ពថៃកាលពេលថ្មីៗនេះនៅតំបន់ព្រំដែនក្បែរប្រាសាទព្រះវិហារនិងបានអំពាវនាវដល់ភាគីទាំងពីរឱ្យបង្កើតបទឈប់បាញ់ជាអចិន្ត្រៃយ៍។ សមាជិកក្រុមប្រឹក្សាសន្តិសុខអង្គការសហប្រជាជាតិបាន អំពាវនាវដល់ភាគីទាំងពីរបង្ហាញនូវភាពអត់ធ្មត់ជាអតិបរមានិងបញ្ចៀសសកម្មភាពណាមួយដែលអាច ធ្វើស្ថានភាពកាន់តែធ្ងន់ធ្ងរឡើង។ លោករដ្ឋមន្ត្រីការបរទេសហោ ណាំហុង បានបន្ថែមថាប្រទេសកម្ពុជាត្រូវតែចរចាជាមួយថៃដើម្បីដោះ ស្រាយបញ្ហាជម្លោះព្រំដែន។ ប្រទេសកម្ពុជាមិនអាចជៀសវាងការចរចាជាមួយថៃបានទេ។ ប៉ុន្តែការចរចាជាមួយថៃត្រូវមានការចូលរួមពីភាគីទីបី ជាពិសេសអាស៊ាននេះ។ «ក្នុងកិច្ចប្រជុំនៅហ្សាកាតាខាងមុខនេះ ខ្ញុំនឹងស្នើឱ្យមានវត្តមានរបស់តំណាងអាស៊ាន ឬ ប្រធានអាស៊ាន ចូលរួមគ្រប់កិច្ចប្រជុំស្តីពីបញ្ហាជម្លោះព្រំដែនរវាងកម្ពុជានិងថៃ។ សូម្បីតែកិច្ចប្រជុំគណៈកម្មការព្រំដែន កម្ពុជា-ថៃក៏ត្រូវតែមានវត្តមានរបស់តំណាងប្រធានអាស៊ានចូលរួមដែរ។ ដូច្នេះ ការចាំបាច់ត្រូវឱ្យមាន អ្នកទីបីចូលរួមស្តាប់មើលការព្រមព្រៀង និងថាតើនរណាអនុវត្ត និងនរណាមិនអនុវត្ត»។ សំណើរបស់ប្រទេសកម្ពុជានេះផ្ទុយនឹងគោលជំហររបស់ប្រទេសថៃដែលបានអំពាវនាវឱ្យមានការចរចាទ្វេភាគីដើម្បីដោះស្រាយបញ្ហាជម្លោះព្រំដែនរវាងប្រទេសទាំងពីរ។ ការវាយប្រយុទ្ធគ្នារវាងកងទ័ពកម្ពុជានិងថៃពីថ្ងៃទី៤ដល់ថ្ងៃទី៧ ខែកុម្ភៈ បានសម្លាប់មនុស្សយ៉ាងតិច១០ នាក់ និងបានធ្វើឱ្យប្រជាពលរដ្ឋច្រើនរាប់ពាន់គ្រួសារនៃប្រទេសទាំងពីរគ្មានទីជម្រក។ សេចក្តីថ្លែងការណ៍របស់ក្រសួងការបទេសកម្ពុជាបានបញ្ជាក់ថាកាលពីយប់ថ្ងៃអង្គារនិងព្រឹកថ្ងៃពុធនេះ កងទ័ពថៃបានគប់គ្រាប់បែក បាញ់កាំភ្លើងត្បាល់ទំហំ៨១មីលីម៉ែត្រ និងកាំភ្លើងយន្តជាច្រើនគ្រាប់មក តំបន់ភ្នំទ្រព្យដែលស្ថិតនៅចម្ងាយប្រមាណ១.៦០០ម៉ែត្រពីព្រំដែនក្នុងតំបន់ជុំវិញប្រាសាទព្រះវិហារ។ ប៉ុន្តែកងទ័ពកម្ពុជាមិនបានបាញ់តបតវិញទេ។ លោក សានសើន កែវកំណើត (Sansern Kaewkamnerd) អ្នកនាំពាក្យកងទ័ពជើងគោកថៃបានបដិសេធការចោទប្រកាន់នេះ៕